**บทที่ 4**

**สรุปผล อภิปรายผล และข้อเสนอแนะการฝึกประสบการณ์วิชาชีพ**

จากการฝึกประสบการณ์วิชาชีพที่บริษัท เอคซเพิท พริ้นติ้ง จำกัด ในฝ่ายกราฟิกดีไซน์ครั้งนี้ ทำให้ทราบถึงกระบวนการในการทำงานที่เกี่ยวกับงานออกแบบกราฟิก ได้เรียนรู้ถึงกระบวนการในการสร้างสรรค์ผลงานและเทคนิคหรือวิธีการอื่นๆ ที่นอกเหนือจากการเรียน ซึ่งการเรียนรู้ถึงปัญหาในการทำงาน วิธีแก้ไขปัญหา การทำงานร่วมกับผู้อื่นและการปรับตัวให้เข้ากับสภาพแวดล้อม สามารถนำมาพัฒนาตนเองและปรับใช้ในการทำงานต่อไป

**สรุปผล**

การฝึกประสบการณ์วิชาชีพในตำแหน่งกราฟิกดีไซน์ (Graphic Design) ของบริษัท เอคซเพิท พริ้นติ้ง จำกัด ทำให้ได้รับประสบการณ์ในการทำงานด้านการออกแบบนิเทศศิลป์ รวมทั้งได้ทราบข้อมูลการบริหารจัดการของผู้บริหาร และความพึงพอใจของบุคลากรในสถานประกอบการ

**1. สรุปผลการวิเคราะห์ข้อมูล**

ผลการวิเคราะห์ข้อมูล มีดังนี้

1.1 จากการสัมภาษณ์ความคิดเห็นของผู้บริหารของบริษัท เอคซเพิท พริ้นติ้ง จำกัด เกี่ยวกับการบริหารงาน พบว่า บุคลากรมีความรู้ความสามารถและมีประสิทธิภาพในการทำงานที่ได้รับมอบหมายเป็นอย่างดี มีการทำงานเป็นทีม ซึ่งทำให้การประสานงานมีความเรียบร้อยและลดการผลิตพลาดจากการทำงาน มีการแบ่งหน้าที่เป็นแผนกตามขั้นตอนของกระบวนการการทำงาน ซึ่งพนักงานแต่ละคนจะเข้าใจระบบการทำงานเป็นอย่างดี มีการสนับสนุนให้บุคลากรใช้เทคโนโลยีที่ทันสมัยเพื่อให้ได้งานมีคุณภาพที่ดีมากขึ้น ลดขั้นตอนการปฏิบัติงานและวัสดุที่ใช้ในการทำงานที่เสียลดลง มีการปลูกฝังให้พนักงานให้ความสำคัญเกี่ยวกับผลงานที่ผลิตออกมา ซึ่งแต่ละแผนกจะต้องให้ความสำคัญกับงานที่ได้รับมอบหมาย มีการส่งพนักงานไปฝึกเรียนรู้เกี่ยวกับระบบการทำงานเป็นทีม การใช้เทคโนโลยีใหม่ๆ ในการทำงานและส่งเสริมให้เรียนหลักสูตรพิเศษเพิ่มเติม มีการวางตำแหน่งของบุคลากรตามความสามารถของแต่ละบุคคล เมื่อมีข้อผิดพลาดหรือปัญหาในการทำงาน จะแก้ไขโดยการเรียกพนักงานมาพูดคุยและทำความเข้าใจกันใหม่ รวมทั้งยังมีการเตรียมเทคโนโลยีการพิมพ์ที่ทันสมัย เพื่อรองรับงานที่หลากหลายมากขึ้น

1.2 จากการสำรวจความพึงพอใจของบุคลากรบริษัท เอคซเพิท พริ้นติ้ง จำกัด พบว่า บุคลากรมีความพึงพอใจในด้านต่างๆ ดังนี้

1.2.1 ด้านลักษณะงานมีการแบ่งหน้าที่อย่างชัดเจน ทุกตำแหน่งมีความสำคัญ เพราะงานที่ได้รับจากลูกค้า ต้องทำเป็นลำดับขั้นตอนถึงจะได้ผลงานที่มีคุณภาพและถ้าขาดฝ่ายใดฝ่ายหนึ่ง งานอาจจะไม่ประสบผลสำเร็จ ทุกคนจะมีส่วนร่วมในการเสนอความคิดเห็นและวางแผนงานในการทำงานแต่ละครั้ง เพราะจะมีการประชุมทุกครั้งก่อนที่จะผลิตงานและออกไปติดตั้งงาน ระยะเวลาในการทำงานมีความเหมาะสมกับงานที่ได้รับมอบหมาย แต่ต้องมีการกำหนดระยะเวลาที่แน่นอนและชัดเจน เพื่อให้ง่ายและสะดวกต่อการทำงาน

1.2.2 ด้านสิ่งอำนวยความสะดวกภายในบริษัทมีอุปกรณ์และเครื่องมือที่ทันสมัย เพื่อเอื้ออำนวยความสะดวกในการทำงาน มีการใช้เครื่องพิมพ์ที่มีประสิทธิภาพสามารถผลิตงานที่มีคุณภาพออกมาเพื่อลูกค้า สถานที่ทั้งภายในและภายนอกบริษัทมีความสะอาด มีระเบียบการจัดวางตำแหน่งของสิ่งของต่างๆ และแบ่งห้องทำงานของแต่ละแผนกอย่างชัดเจน มีห้องน้ำเพียงพอต่อบุคลากรของบริษัทและที่จอดรถมีบริเวณเพียงพอสามารถรองรับทั้งพนักงานของบริษัทและบุคคลทั่วไปได้

1.2.3 ด้านการส่งเสริมและพัฒนาให้มีความก้าวหน้าในสายงานมีโอกาสได้พัฒนาทักษะความรู้ที่ได้ศึกษามาจากภายในมหาวิทยาลัยและทักษะที่เรียนรู้ด้วยตนเองมาใช้ในการทำงานนำความสามารถที่มีมาใช้ให้เกิดประโยชน์ บริษัทเปิดโอกาสและส่งเสริมการทำงาน โอกาสที่จะมีความก้าวหน้าในสายงานจะเป็นไปตามระยะเวลาที่เหมาะสมและมีโอกาสปรับเปลี่ยนตำแหน่งที่สูงขึ้นในการทำงาน และขึ้นอยู่กับความตั้งใจและความพยายามที่จะพัฒนาความรู้ความสามารถของตนเองด้วย

1.2.4 ด้านความสัมพันธ์ระหว่างบุคคลบุคลากรภายในบริษัทมีมนุษย์สัมพันธ์ที่ดีและมี อัธยาศัยดี ความสัมพันธ์ต่อเพื่อนร่วมงานไปในทางที่ดี ทำให้ในแต่ละวันมีความสุขและสนุกกับการทำงาน หัวหน้าในสายงานคอยให้คำปรึกษา คำแนะนำและให้ความช่วยเหลือเสมอเมื่อเกิดปัญหาหรือเกิดข้อสงสัยในการทำงานได้เป็นอย่างดี

1.2.5 ด้านสวัสดิการและสิ่งตอบแทนเงินเดือนและสวัสดิการของบุคลากรภายในบริษัทมีความเหมาะสมตามตำแหน่ง มีการจัดกิจกรรมส่งเสริมความร่วมมือระหว่างบุคลากรกับผู้บริหาร มีการจัดเลี้ยงหรือพาบุคลากรไปเที่ยวต่างจังหวัด หลังทำงานสำคัญเสร็จสมบูรณ์และมีสิทธิลาป่วยหรือลากิจตามความเหมาะสม

**2. สรุปประโยชน์ที่ได้รับจากการฝึกประสบการณ์วิชาชีพ**

จากการฝึกประสบการณ์วิชาชีพในครั้งนี้ พบว่า การที่จะสร้างสรรค์ผลงานออกมาแต่ละชิ้นนั้นจะต้องอาศัยข้อมูลประกอบกับการทำงานหรือหลักการออกแบบที่ได้จากการศึกษาในชั้นเรียนและสถานที่ฝึกประสบการณ์วิชาชีพ นำมาสร้างผลงานที่ต้องออกแบบ โดยงานแต่ละชิ้นนั้นจะต้องมีข้อมูลอ้างอิงทำให้งานออกมามีคุณภาพและมีความน่าเชื่อถือมากยิ่งขึ้น ซึ่งมีความสำคัญต่อการนำเสนองานแก่ลูกค้าเป็นอย่างมาก

นอกจากนั้นยังได้เรียนรู้และฝึกฝนกระบวนการต่างๆ ที่ต้องใช้ในการทำงานของตำแหน่งกราฟิกดีไซน์ Graphic Design) และได้ฝึกการพัฒนาทักษะด้านการออกแบบที่หลากหลายนอกเหนือจากการเรียนในชั้นเรียน ได้เรียนรู้การออกแบบงานในด้านต่างๆ ที่หลากหลายจากการที่ได้รับมอบหมายงาน โดยที่มีพี่ๆ และเพื่อนร่วมงานที่มีประสบการณ์มากกว่า คอยแนะนำและให้คำปรึกษาในการทำงาน แนะนำให้มีการวางแผนงานที่ได้รับมอบหมาย รู้จักการแก้ไขปัญหาที่พบในระหว่างการทำงาน ซึ่งทำให้งานที่ได้รับมอบหมายนั้นมีคุณภาพและส่งงานให้กับลูกค้าได้ตามกำหนดและเป็นการฝึกให้มีความรับผิดชอบต่องานที่ได้รับมอบหมายมากยิ่งขึ้นอีกด้วย

**3. สรุปปัญหาและอุปสรรคในการฝึกประสบการณ์วิชาชีพ**

ปัญหาและอุปสรรคที่พบในการฝึกประสบการณ์วิชาชีพ ส่วนใหญ่เป็นการใช้เครื่องมือหรือคำสั่งในโปรแกรมที่ใช้ในการทำงานแต่ละชิ้นงานนั้น มีเครื่องมือบางส่วนที่นอกเหนือจากการเรียน การจดจำคีย์ลัดต่างๆในโปรแกรมเพื่อการทำงานที่เร็วขึ้น และงานที่ได้รับมอบหมายส่วนใหญ่นั้นเป็นงานที่นอกเหนือจากการเรียน การรับใบสั่งงานและการสื่อสารงานที่ได้รับจากลูกค้านั้น บางงานอาจจะไม่เข้าใจตรงตามแบบที่ลูกค้าต้องการ แต่สามารถทำงานออกมาได้เพราะมีพี่ๆ ที่ร่วมงานคอยให้คำแนะนำและคอยอธิบายจนสามารถทำงานได้จนสำเร็จตรงตามแบบที่ลูกค้าต้องการ ในระหว่างที่ฝึกประสบการณ์วิชาชีพนั้น ได้หมั่นฝึกฝนทักษะอย่างสม่ำเสมอและเก็บเกี่ยวความรู้จากการฝึกประสบการณ์ให้ได้มากที่สุด เพื่อนำไปพัฒนาตนเองและนำไปปฏิบัติในการทำงานจริงในอนาคต

**อภิปรายผล**

จากการที่ได้ฝึกประสบการณ์วิชาชีพที่ บริษัท เอคซเพิท พริ้นติ้ง จำกัด อยู่ในตำแหน่ง กราฟิกดีไซน์ (Graphic Design) ได้เรียนรู้กระบวนการต่างๆ ในการทำงานและขั้นตอนการผลิตงานแต่ละงานอย่างละเอียด ซึ่งภายในบริษัทมีการทำงานหลายประเภท ทั้งสื่อสิ่งพิมพ์ และสื่อโฆษณา จึงได้เรียนรู้และฝึกฝนการทำงานที่หลากหลายเป็นงานที่นอกเหนือจากการเรียนในมหาวิทยาลัย นำทักษะที่ได้ศึกษาจากการเรียนมาปรับใช้ในการทำงานเป็นการพัฒนาความรู้ความสามารถของตนเอง การทำงานเป็นทีมก็เป็นอีกทางหนึ่งที่เป็นการฝึกปรับตัวในการอยู่ร่วมกับผู้อื่น ทำสามารถให้ทำงานและเข้ากับเพื่อนร่วมงานในบริษัทได้เป็นอย่างดี

ลักษณะงานภายในบริษัทมีการแบ่งหน้าที่ของแต่ละแผนกได้อย่างชัดเจน มีการประชุมทุกครั้งก่อนที่จะเริ่มงาน โดยผู้จัดการจะรับฟังความคิดเห็นของแต่ละฝ่าย แต่ละบุคคล เพื่อเป็นการเปิดโอกาสให้นำเสนอหรือวางแผนงานของตนเอง ซึ่งหัวหน้าของแต่ละแผนกก็จะประสานงานต่อกับพนักงานของแต่ละแผนกอีกครั้ง จะเห็นได้ว่า การสื่อสาร การพูดคุยให้เกิดความเข้าใจ เป็นสิ่งจำเป็นในการทำงาน ช่วยลดความผิดพลาด ส่งผลให้ได้งานที่มีประสิทธิภาพ สอดคล้องกับผลงานวิจัยของ นิตยา เงินประเสริฐศรี (2544) เรื่อง อุปสรรคของการสื่อสารที่เกิดขึ้นในองค์กร ที่พบว่า การบิดเบือนที่เกิดขึ้นในการสื่อสารนั้นอาจเกิดขึ้นโดยตั้งใจหรือไม่ตั้งใจ ทั้งนี้ขึ้นอยู่กับว่าผู้บิดเบือนรู้หรือไม่ว่าความหมายที่สื่อสารไปนั้นถูกดัดแปลงแก้ไข และการบิดเบือนเกิดขึ้นในการสื่อสารทุกระดับ และสอดคล้องกับผลงานวิจัยของ วิโรจน์ โสวัณนะ (2545) เรื่อง การสื่อสารที่มีประสิทธิภาพเป็นกลยุทธ์สู่ความสำเร็จขององค์กร ที่พบว่า การสื่อสารเป็นกลยุทธ์หรือกระบวนการหรือเครื่องมือที่จะนำไปสู่ความเข้าใจในการติดต่อและการทำงานร่วมกันของบุคคลในองค์กรเพื่อบรรลุเป้าหมาย แต่หากไม่เรียนรู้และเข้าใจความต้องการของตนเอง ไม่เข้าใจผู้อื่นแล้ว ไม่ว่าจะมีกระบวนการสื่อสารที่ดีและมีอุปกรณ์สื่อสารที่ทันสมัยเพียงใดก็ไร้คุณค่า นอกจากนี้ การสื่อสารจำเป็นจะต้องเข้าใจถึงความแตกต่างระหว่างบุคคล เมื่อบุคคลมีความแตกต่างกันการสื่อสารที่ดีจะต้องใช้ความมีมนุษย์สัมพันธ์ที่ดีควบคู่กันไปด้วยจึงจะทำให้การสื่อสารนั้นประสบผลสำเร็จ

**ข้อเสนอแนะการฝึกประสบการณ์วิชาชีพ**

ข้อเสนอแนะจากการฝึกประสบการณ์ เพื่อนำไปเป็นแนวทางในการปรับปรุงแก้ไขปัญหา มีดังนี้

**1. ข้อเสนอแนะสำหรับสถานประกอบการ**

1.1 ควรมีการกำหนดระยะเวลาการทำงานที่แน่นอนมากยิ่งขึ้นในส่วนของการทำงานแต่ละงานและกำหนดระยะเวลาการทำงานให้เหมาะสมกับงาน เพื่อที่จะได้มีเวลาปรับปรุงและแก้ไขงานได้อย่างรวดเร็วและทันตามกำหนดการส่งงานให้แก่ลูกค้า

1.2 ควรตกลงและนำข้อสรุปที่แน่นอนจากลูกค้าก่อนส่งงานพิมพ์ เพราะอาจจะทำให้ฝ่ายกราฟิกหรือฝ่ายอื่นๆ เกิดปัญหาตามมาในภายหลัง

**2. ข้อเสนอแนะสำหรับสถานศึกษา**

2.1 ควรมีหลักสูตรการสอนโปรแกรมที่ใช้ในการออกแบบหรือโปรแกรมที่เกี่ยวข้องกับงานที่ต้องใช้ในสายงานออกแบบในอนาคตแบบเจาะลึกมากกว่านี้

2.2 ควรเพิ่มระยะเวลาการฝึกประสบการณ์วิชาชีพของนักศึกษาให้มากขึ้น เพื่อให้นักศึกษาจะได้มีโอกาสฝึกฝนทักษะและพัฒนาความสามารถของตนเอง จนเกิดความชำนาญและนำไปปรับใช้กับการทำงานในอนาคต

**3. ข้อเสนอแนะสำหรับนักศึกษารุ่นต่อไป**

3.1 ควรฝึกฝนโปรแกรมที่ใช้ในการออกแบบให้มีความชำนาญและฝึกฝนหาความรู้เทคนิคต่างๆที่ใช้ในโปรแกรมที่มีนอกเหนือจากการศึกษาในชั้นเรียน พร้อมที่จะเรียนรู้และสร้างสรรค์ผลงานอยู่ตลอดเวลา เพราะจะเป็นประโยชน์ต่อตนเองในการทำงาน

3.2 การเลือกสถานที่ฝึกประสบการณ์ ควรเลือกจากความถนัดและความสามารถของตนเองรวมถึงการหาข้อมูลสถานที่ที่จะไปฝึกประสบการณ์ ซึ่งควรมีความน่าเชื่อถือและเดินทางได้สะดวก

3.3 ควรมีความนอบน้อมและรู้จักเคารพผู้อาวุโส ควรมีมนุษยสัมพันธ์และอัธยาศัยที่ดี เพราะจะทำให้การทำงานทั้งหมดเป็นไปอย่างราบรื่น

3.4 ควรมีความตั้งใจในการทำงานที่ได้รับมอบหมาย มีความรับผิดชอบและตรงต่อเวลา มีความกล้าแสดงออกและกล้าที่จะแสดงความคิดเห็น

**แนวทางในการพัฒนาตนเอง**

แนวทางในการพัฒนาตนเองนั้นจะต้องคอยฝึกฝนทักษะความสามารถตนเองอย่างสม่ำเสมอ คอยศึกษาหาความรู้เพิ่มเติมและหาแรงบันดาลใจในการสร้างสรรค์ผลงานใหม่ๆ การหาความรู้ที่มีนอกเหนือจากการศึกษาภายในมหาวิทยาลัย จนทำให้เกิดความชำนาญ ดูผลงานหรือออกไปหาสิ่งแปลกใหม่ เพื่อพัฒนาทักษะกระบวนความคิด การคิดสิ่งแปลกใหม่แล้วนำมาสร้างให้เกิดผลงานที่สามารถนำมาใช้งานได้จริงหรือทำให้คนทั่วไปสามารถเข้าใจในสิ่งที่เรากำลังสื่อสารออกมาเป็นภาพแทนคำพูด ต้องรู้จักกล้าที่จะแสดงออก กล้าที่จะแสดงความคิดเห็นและยอมรับที่จะรับฟังคำแนะนำ คำติชมจากผู้อื่นแล้วนำคำเหล่านี้มาปรับปรุงแก้ไขเพื่อพัฒนาให้ดีกว่าเดิม สิ่งไหนที่ไม่เข้าใจหรือทำไม่ได้ควรกล้าที่จะปรึกษาพี่ๆ ที่มีประสบการณ์มากกว่า และต้องปรับตัวให้ให้เข้ากับสังคม สภาพแวดล้อมที่เราทำงาน หากเรามนุษยสัมพันธ์ที่ดีและมีอัธยาศัยที่ดีต่อเพื่อนร่วมงาน หรือมีความนอบน้อมรู้จักเคารพต่อพี่ๆที่มีประสบการณ์มากกว่าเรา สิ่งเหล่านี้อาจทำให้การทำงานของเราราบรื่นและมีเพื่อนร่วมงานที่ดีคอยให้คำแนะนำและปรึกษา เป็นแนวทางที่สามารถนำไปใช้ได้จริงในการทำงานในอนาคต